runetrust/blame-folketinget-dk huggingface dataset:
Mikkel Bjørn (DF), 2023-11-14:
Jeg forholder mig til, hvad ordføreren selv siger, og han siger, at det handler om borgernes sikkerhed og tryghed.
Den indenrigspolitiske trussel, der er mod borgernes sikkerhed og tryghed, når det kommer til afbrændinger af koraner,
kommer fra militante islamister, som regeringen har lukket ind i landet og fortsætter med at lukke ind i landet på daglig basis.
Bjørn Brandenborg (S), 2023-11-14:
Altså, jeg ved næsten ikke, hvad jeg skal sige.
Det er jo vores myndigheders vurdering, at bl.a. koranafbrændinger medfører en trussel mod danskernes sikkerhed i udlandet og herhjemme, og det er selvfølgelig de vurderinger, som vi lytter til.
Charlotte Munch (DD), 2023-11-14:
Ordføreren taler hele tiden om en trussel, men vi har jo faktisk været der før, nemlig under Muhammedkrisen.
Den kom vi igennem, fordi vi sammen stod fast.
Hvad bliver det næste, vi skal bøje os for?
Bjørn Brandenborg (S), 2023-11-14:
Jeg er ikke sikker på, at jeg forstår spørgsmålet, og jeg ved heller ikke, hvad det her har med Muhammedkrisen at gøre.
Meget konkret handler det her jo om de afbrændinger, som foregår, og muligheden for at kunne værne om danskernes sikkerhed.
Jeg er ikke enig i det, spørgeren og andre siger, om, at det her skulle være en glidebane.
Det er at forholde sig meget konkret til en problemstilling.
Det har vi ikke i Danmark, og derfor har vi ikke mulighed for at imødegå den trussel, som det udgør, og det er det, vi gerne vil muliggøre med det her lovforslag.
Charlotte Munch (DD), 2023-11-14:
Så prøver jeg med et andet spørgsmål, som måske er lettere at forstå.
Hvor er respekten for de undertrykte kvinder fra bl.a. Iran, som måske har et stort behov for at brænde den bog af, som har undertrykt dem i hele deres opvækst?
Aaja Chemnitz (IA), 2023-11-14:
Tak til ordføreren for det gode samarbejde, og tak for en fantastisk tale.
Jeg synes, det var modigt og dejligt og ærligt at høre ordføreren tale om de her ting.
Jeg synes, det er vigtigt at sige som repræsentant for Grønland, at vi har forskellige politiske holdninger hjemme i Grønland, som man også har det i Danmark.
IA fører politik baseret på fakta, ikke på konspirationsteorier og på myter.
Jeg ved godt, at der er nogle andre partier hjemme i Grønland, der ønsker sådan en pengestrømsanalyse for ligesom at se, hvor meget Danmark får ud af Grønland, men jeg synes, det er vigtigt, at vi har den her debat omkring Arktis og rigsfællesskabet på et så realistisk grundlag som overhovedet muligt.
Ordføreren taler om at sikre Grønland et større udenrigs- og sikkerhedspolitisk handlerum, hvilket er rigtig positivt, for det er jo noget af det, vi ønsker hjemme i Grønland.
Hvordan kunne man forestille sig at det skulle foregå i et godt fællesskab mellem Grønland og Danmark?
Preben Bang Henriksen (V), 2023-11-14:
Nå, jeg får nok et vink med en vognstang.
Jeg var så nået derhen, hvor jeg sagde, at ordføreren her jo påstår, at iranske kvinder i den grad er ladt i stikken af regeringen.
De er flygtet til et demokratisk land, og så påstås det, at de ikke kan få lov at udtrykke sig her.
Jo jo, de kan udtrykke sig på fuldstændig normal vis, ligesom vi udtrykker os her i Danmark.
De kan dog ikke brænde koraner af.
Men man kan altså også udtrykke sig på anden vis.
Helene Liliendahl Brydensholt (ALT), 2023-11-15:
Jeg ved så ikke lige, om det var den konkrete sag i kommunen, ministeren ikke ville forholde sig til.
Nu slutter ministeren af med at sige, at det ikke må være diskriminerende.
Og Institut for Menneskerettigheder kører lige netop nu en sag i Ligebehandlingsnævnet for en borger i Helsingør Kommune, fordi de mener, at de fleksible udlejningsregler, som kommunen har indført på grund af parallelsamfundslovgivningen – det skriver de på deres hjemmeside – kan være i strid med konventionen.
Jeg har også haft kontakt til den her borger, som kan dokumentere, at hun er røget meget langt ned på ventelisten, efter man har lavet de her kriterier, og det påvirker hende både mentalt og på alle mulige andre måder, fordi hun står i en situation, hvor hun meget hurtigt skal fraflytte sin lejlighed, fordi hun ikke trives.
Derfor kunne jeg godt tænke mig at høre ministeren, om ministeren så ud fra den her historie – jeg ved, der er mange andre historier rundtomkring i andre kommuner, hvor det samme er sket for både mennesker med handicap og psykiske lidelser, også ældre – alligevel kunne se for sig, at man laver nogle tiltag eller sætter et eller andet i gang for at forebygge, at det her, som kommer til at gå ud over f.eks. mennesker med handicap, sker.
Mette Thiesen (DF), 2023-11-15:
Det vil jeg sådan set meget gerne.
Jeg har stillet det her spørgsmål til ministeren, fordi jeg igennem længere tid, igennem flere år, har oplevet, at der generelt, især blandt kvinder, er en utryghed i forhold til det her med at komme hjem om natten.
Så begyndte medierne jo så også at interessere sig for det her spørgsmål i går – det kan man så undre sig lidt over, for det er jo et ganske stilfærdigt og almindeligt spørgsmål, som adresserer en konkret problematik – og der tikkede faktisk også en besked ind i min indbakke fra en ung kvinde, som gerne vil være anonym.
Nu ligger den på min Instagram, og jeg har ikke min telefon med på talerstolen, så jeg kan ikke læse den højt, men hun siger faktisk, at hun er rigtig glad for, at jeg stiller det her spørgsmål, fordi det også er noget, som hun generelt oplever er et problem, og det er ikke nødvendigvis noget, som folk anmelder, men det er en generel utryghed.
Derfor stillede jeg spørgsmålet, i forhold til om man, gerne i forbindelse med evalueringen af den her lovgivning, kan kigge på at give flere muligheder for unge kvinder for at have et overblik over det.
Det gælder både, hvad det er for en chauffør, man skal køre med; det her med konkret at følge ruten, så også familie og venner kan følge ruten; og at betale på forhånd, sådan at man ikke – hvad skal man sige – ender ud i, at man falder i søvn på bagsædet, og at chaufføren så kører en helt anden rute og det ender med at være en meget højere pris.
Det handler altså om alle de her forskellige ting, som kan give en tryghed, men som så sandelig også gør, at man ved, hvem det er, man skal ud at køre med, og at man kan vælge til og vælge fra.
Så det var egentlig det, spørgsmålet gik ud på, og hvis ministeren ikke kender til nogen af de her ting, vil jeg da opfordre ministeren til at få det undersøgt, lave en undersøgelse af det her.
Men jeg tror ikke, der er mange kvinder, der vil stå frem og sige det her, alene af den grund, at man kan blive kaldt for racist.
Jeg er også bare ved at stille det her spørgsmål blevet kaldt det fra den ene ende til den anden.
Thomas Danielsen (V), 2023-11-15:
Altså, hvis det er følelserne, bekymringen, du taler om, så er det jo derfor, jeg ikke kan måle det i statistikken.
Jeg kan jo ikke se det i statistikken.
Jeg kan jo se, at der stort set ikke begås nogen kriminalitet af taxachauffører, og jeg kan se, at vores sikkerhed er tårnhøj.
Der er gps i bilerne, der er videoovervågning i bilerne, og der er sædefølere i bilerne.
Der er en meget, meget høj sikkerhed, der er vandelskrav, og du mister din taxa og førerbeviset, hvis du begår kriminalitet af en karakter, som er personfarlig, og i forhold til alt det andet, der kan være af bekymringer.
Hvis du laver økonomisk kriminalitet i forhold til passagererne, mister du ...
Mette Thiesen (DF), 2023-11-15:
Jo, men jeg spurgte heller ikke om nogen, der begår noget kriminelt, men det er der jo blevet skrevet om nogle gange, eksempelvis voldtægter osv.
Det, som jeg taler om, er, at man som ung kvinde kan være utryg.
Hvis man kender til tallene i forhold til mænd, der er kommet hertil, hovedsagelig fra de muslimske lande, i kriminalitetsstatistikkerne, så kan man jo se, at der er en klar overrepræsentation.
Så de tal fra Danmarks Statistik er jo sådan set faktuelle.
Men anerkender ministeren ikke, at der kan være nogle kvinder, som føler det utrygt at køre med de her mellemøstlige mænd, eventuelt midt om natten, og at der måske også er nogle, der har haft nogle rigtig dårlige oplevelser?
Thomas Danielsen (V), 2023-11-15:
Nu har jeg redegjort for statistikken, hvor der jo stort set ikke er eksempler på den her form for kriminalitet, i hvert fald med hensyn til det, som jeg har kunnet nå at støve frem.
I forhold til følelserne synes jeg, det er oplagt at række ud til DanskPerson Transport osv., som repræsenterer taxachaufførerne, for at høre dem, om det er noget, de kender til, og, hvis det er en udbredt følelse, så få nogle kundeoplevelsestilbagemeldinger osv.
Det tror jeg kun de er interesserede i, altså hvad der er data og fakta på det her område.
Mette Thiesen (DF), 2023-11-15:
Jeg stod lige og ventede på, at der kom noget mere fra ministeren.
Jamen det synes jeg da sådan set er rigtig fint.
Så handler det jo bare om, hvor mange der melder ind på det, alene af den årsag, at der, som jeg også nævnte før, ikke skal så meget til.
Altså, bare det, at jeg stiller det her spørgsmål, gør jo faktisk, at der er selskaber, der kører kampagner med stop racisme og alt muligt andet.
Det er jo latterligt, at man i 2023 ikke kan sige tingene, som de er.
Det fortsætter vi altså med i Dansk Folkeparti, og det har vi altid gjort.
Men anerkender ministeren ikke, at man i hvert fald i de kommende forhandlinger også kan kigge på, at der skal være en langt større tryghed for kvinder, eksempelvis også i forhold til at man kan vælge sin egen chauffør?
Thomas Danielsen (V), 2023-11-15:
Hvis man kigger på, hvad selskaberne gør i dag, kan man jo se, at de har ladet sig inspirere meget af Uber.
Du kan på en app se, hvem chaufføren er, og mange gange også med et billede, du kan se, hvad ratingen er for den chauffør, og hvor stor tilfredsheden er osv. osv.
Så det har man som forbruger også mulighed for.
For laver du generel lovgivning, rammer du al taxakørsel, også i de små samfund.
Men Dansk Folkeparti kan komme med de ønsker til forhandlingerne, som de har, og så må vi se på det, når vi evaluerer taxaloven.
Tak for spørgsmålet, og jeg må indrømme, at jeg er lidt usikker på, hvad det egentlig er, spørgeren vil med spørgsmålet.
For er det de vandelskrav, som vi har i dag?
For hvis man kigger på problemstillingen, har jeg jo forsøgt at undersøge bredt, hvad vi har af erfaringer med taxachauffører, som har begået overgreb mod deres passagerer, og det har været ufattelig svært at opstøve sådanne sager.
Så jeg har simpelt hen ikke kendskab til problemstillingen, og nu er spørgsmålet meget kort, men spørgeren bliver nok nødt til lige at hjælpe mig ved at sige, hvad det drejer sig om.
Er det taxalovgivningen?
Men jeg har ikke hørt noget som helst om den her utryghed i taxaerne, hverken tidligere fra Dansk Folkeparti, fra DanskPerson Transport, fra taxabranchen eller nogen anden.
Så for at sige det, som det er, skal jeg lige have præciseret, hvad det er, spørgeren synes jeg skal zoome ind på.
Sandra Elisabeth Skalvig (LA), 2023-11-15:
Tak for det.
Spørgsmålet lyder: Har ministeren iværksat eller påtænkt at iværksætte konkrete tiltag, der skal gøre op med antisemitisme på landets universiteter, så jødiske studerende oplever et trygt studie- og undervisningsmiljø?
Christina Egelund (M), 2023-11-15:
Tak for det.
Jeg vil egentlig gerne starte med helt overordnet at slå fast, at jeg ikke mener, at intimiderende adfærd, hetz, antisemitisme og andre former for racisme hører hjemme på vores videregående uddannelsesinstitutioner.
Så bliver der spurgt til, hvad jeg har gjort, eller hvad jeg påtænker at gøre.
Jeg har gjort forskellige ting.
Jeg har sendt et brev til rektorerne for alle de videregående uddannelsesinstitutioner i Danmark, hvor jeg beskriver, at jeg synes, at det her er en problemstilling, som vi skal tage alvorligt, og hvor jeg også giver udtryk for det, jeg egentlig startede besvarelsen med her, nemlig at f.eks. antisemitismen er totalt uacceptabelt på vores uddannelsesinstitutioner.
Så har jeg også inviteret rektorer for de uddannelsessteder, som er mest berørt af den her meget voldsomme debat og adfærd, til et fælles møde, hvor vi sammen kan drøfte, hvordan pokker man kan håndtere det her konkret i de situationer, der opstår.
Så tak for det.
Sandra Elisabeth Skalvig (LA), 2023-11-15:
Selv tak, og tak for besvarelsen af spørgsmålet.
Jeg er glad for at få nogle flere ord på de ting, som ministeren allerede har iværksat i forhold til de udfordringer, vores samfund står over for i forhold til antisemitisme.
I de senere år har man kunnet læse i medierne, at bl.a. Københavns Universitet har været ude at opfordre de studerende til ikke at bruge mexicanerhatte som udklædning og inddele sig i hold, der er opkaldt efter lande.
Det er noget, universiteterne har gjort, fordi de mener, at det giver et mere trygt studiemiljø for alle studerende på vores universiteter.
Ud over at du selvfølgelig siger, at de i går var ude med en fælles opfordring, har det været lidt uklart, om universiteterne har villet tage ordentlig afstand fra symbolet for holocaust, og derfor vil jeg gerne spørge ministeren, om ministeren mener, at det er en noget påfaldende prioritering.
Christina Egelund (M), 2023-11-15:
Jeg tror også, de har skrevet noget i retning af racistiske ytringer i det hele taget.
Det er jeg glad for man har gjort.
Hvad man så i øvrigt gør i forhold til temafester og sådan noget, synes jeg ikke at jeg som minister skal blande mig i.
Sandra Elisabeth Skalvig (LA), 2023-11-15:
Tak for svaret.
I Liberal Alliance synes vi i hvert fald, at ytringsfriheden er rigtig vigtig, også når man kan slå sig på den.
Men samtidig vil jeg gerne høre ministeren, om hun ikke synes, at det alligevel er utroligt, at Københavns Universitet i mange henseender prøver at pakke de studerende ind, når det kommer til mexicanerhatte og landenavne, men når det gælder hagekors, bliver de pludselig stortilhængere af en ytringsfrihed, som man ellers kan slå sig på.
Christina Egelund (M), 2023-11-15:
I forhold til det sidste har jeg, og jo også med meget stor tilfredshed, set, at Københavns Universitet har taget afstand fra både den specifikke situation, hvor der var nogen, der havde tegnet et hagekors, og antisemitisme i al dens væsen, og den udmelding, som man har lavet fra i hvert fald de tre universiteter, jeg nævnte før, kan man se på deres sociale medier-kanaler, og det synes jeg er en rigtig fin og afbalanceret udmelding, som jo også sender et signal om, at man faktisk tager den her situation alvorligt, og det er jeg glad for.
Sandra Elisabeth Skalvig (LA), 2023-11-15:
Afslutningsvis vil jeg gerne spørge ministeren, om ministeren, hvis ministeren nu var jøde og studerende på et universitet i Danmark, så helst ville gå på Syddansk Universitet, der fra starten har meldt ud og taget skarp afstand fra antisemitismen, eller om ministeren ville gå på Københavns Universitet, der i hvert fald har været længere tid om at tage afstand og ikke, i hvert fald ifølge TV 2-artiklen »Jødisk studerende mødt af hagekors på væggen«, direkte vil svare på, om universitetet tager afstand fra hagekorset, altså selve symbolet på forfølgelsen og udryddelsen af 6 millioner jøder.
Christina Egelund (M), 2023-11-15:
Det er min personlige holdning, at det er fuldstændig uacceptabelt og det skal ikke finde sted, og så er det sådan set lige meget, om det er den ene eller den anden eller den tredje institution.
Det skal ikke finde sted nogen steder.
Jette Gottlieb (EL), 2023-11-15:
Det er ikke så overraskende.
Jeg har jo stillet nogle tekniske spørgsmål skriftligt, som jeg ikke har fået svar på endnu, men det, jeg spørger om nu, er, indrømmet, mere regeringens holdning end ministerens.
Men det, jeg spørger om, er: Er ministeren enig i, at vi står i en meget kritisk situation for den kollektive transport i landdistrikterne?
Er ministeren enig i, at det, der sker, er, at trafikselskaberne nu sætter prisen endnu mere op – det gjorde de allerede for et halvt år siden – for at få det til at løbe rundt?
Det fører til færre passagerer, der igen fører til større underskud.
Det er jo ikke, fordi jeg ønsker, at der skal køre tomme busser rundt.
Det behøver vi ikke at diskutere.
Men det, jeg lægger op til, er, at ministeren kommer med en her og nu-løsning med en midlertidig bevarelse af de eksisterende ruter og de eksisterende priser, mens vi venter på de geniale kommissionsløsninger, der skal gøre den kollektive trafik billigere og bedre.
Thomas Danielsen (V), 2023-11-15:
Jeg kommer med en lille rettelse der, for det, der gør det lidt specielt med de her inflationsfremskrivninger og drøftelserne heraf, er, at de først slår igennem nu.
Men vi har jo netop holdt hånden over passagererne.
Så i forhold til det, spørgeren siger, med, at de havde sat priserne op dengang for et halvt år siden, vil jeg sige, at det fik de jo ikke lov til, selv om de ønskede det.
Så der holdt vi hånden over passagererne og sagde: Det må I vente med.
Jeg tror, det er den tredje weekend i januar; jeg kan ikke præcis huske det, men det er i hvert fald en bestemt dag om året, hvor man får lov til at hæve priserne.
Så det fik de ikke lov til dengang.
Der holdt vi hånden over passagererne.
Men vi gav dem en kontant sum, og vi gav trafikselskaberne en låneramme, netop for at afbøde de konsekvenser, som spørgeren nævner.
Jette Gottlieb (EL), 2023-11-15:
De fik nu lov at forhøje priserne med det, der er normalt med prisstigningerne, de 3 pct., men de 10 pct., som de gerne ville have lov til at hæve dem med, får de så lov til nu.
Men vi står lige på kanten af en total nedlæggelse af de yderste ender af den kollektive transport, og det pres, som kommuner og regioner for den sags skyld står med, kan jo være valget mellem at lukke den lokale skole eller den lokale busrute.
Med andre ord er vi nu i færd med at udtømme mulighederne for at bo, for at blive boende eller for at flytte ud i tyndt befolkede områder.
Hvis vi ønsker et land i balance – og det tror jeg vi begge gør – er vi nødt til at finde en akut løsning i forhold til den kollektive trafik, der bliver dyrere og dårligere.
Thomas Danielsen (V), 2023-11-15:
Løsningen er jo ikke bare at blive ved med at sætte flere tomme busser ind.
Altså, man har jo forsøgt at løse udfordringen i den kollektive trafik, især i landdistrikterne, med flere busser.
Vi må bare konstatere, at det ikke er en ny debat; det er jo noget, man har gjort i årevis, og det har ikke været løsningen.
Man skal kunne bo alle steder i Danmark og passe en uddannelse, passe et arbejde uden at have et kørekort, og derfor bliver vi nødt til at tænke helt ud af boksen, i forhold til hvordan vi løser den her udfordring.
Og det er jo så en opgave, jeg har tænkt mig at påtage mig.
Jette Gottlieb (EL), 2023-11-15:
Det er ministeren og jeg jo fuldstændig enige om, men indtil den geniale løsning kommer, skal vi hele tiden tage hensyn til den tredjedel af befolkningen, der ikke har noget valg, og det er derfor, jeg siger, at det er en nødvendighed, at man laver nogle her og nu-løsninger.
For lige i øjeblikket bliver det kun værre og værre.
Thomas Danielsen (V), 2023-11-15:
Det er korrekt, og vi har lavet her og nu-løsninger, og her og nu pågår der også finanslovsforhandlinger, hvor både spørgerens parti og andre partier skal blive enige med hinanden om – hvis man går med i en finanslovsaftale – hvor meget det her skal prioriteres.
Så jeg er fuldstændig enig i, at vi skal gøre det her og nu.
Hvad skal der så ske fremadrettet?
Ja, det er helt ud af boksen, vi skal tænke, for at løse de reelle problemer, hvis ikke det bare er, fordi man vil måle på, hvor mange penge man bruger på den kollektive trafik.
Men det afspejler ikke kvaliteten.
Mette Thiesen (DF), 2023-11-15:
Hvad agter ministeren at gøre primært for at skabe tryghed for de kvinder, som i den kommende julefrokostsæson ikke er trygge ved at hyre en taxi nu, hvor rigtig mange af taxichaufførerne er indvandrere?
Jette Gottlieb (EL), 2023-11-15:
Ja, og det er jo et meget overordnet spørgsmål: Anerkender ministeren behovet for at investere massivt i den kollektive trafik?
Ja, og jeg har jo henvist til, at jeg har hørt ministeren i et debatindlæg sige noget om, at en af de gode løsninger kunne være at privatisere.
Men nu vil jeg spørge ministeren, om ministeren er af den opfattelse, at den kollektive transport skal være et privat anliggende, eller om det er et samfundsanliggende at sikre mobilitet i alle dele af landet.
Thomas Danielsen (V), 2023-11-15:
Ja, vi har jo en forpligtelse politisk til at lave de rammer, der sikrer, at man, uanset hvor man bor i Danmark, kan befordre sig med kollektiv trafik eller det, som jeg hellere vil kalde det for fremtiden, altså via kollektiv mobilitet.
For vi skal jo som sagt til at nytænke det, og når vi så ser på, hvordan vi laver investeringerne, er det jo uomtvisteligt, at når vi investerer 170 mia. kr. frem mod 2035, så er det cirka de 100 mia. kr., der er til den kollektive transport, og de 70 mia. kr., der er til veje osv.
Så ja, de mest massive investeringer går allerede i dag til den kollektive transport.
Jette Gottlieb (EL), 2023-11-15:
Men mener ministeren, at et sammenhængende kollektivt system kan være rentabelt i alle led, eller må vi se i øjnene, at det er dyrere at drive nogle steder, og at man derfor er nødt til at have en samfundsmæssig udligning, hvis man også vil sikre, at der kommer en kollektiv transport i de tyndest befolkede områder?
Jeg kan sammenligne det en lille smule med de diskussioner, der har været omkring privatiseringen af postudbringningen.
Men i det her tilfælde har man ikke noget valg.
Derfor spørger jeg igen: Vil det betyde, at man skal sikre en samfundsmæssig udligning af de udgifter, der er til forskellige former for ...
Thomas Danielsen (V), 2023-11-15:
[Lydudfald]
... med mange ting, især innovation, nytænkning, produktudvikling, og det har vi jo allerede set nogle operatører varsle med den samme henvisning, som ordføreren også lavede til postaftalen.
Så det er jo kun glædeligt.
I forhold til den kollektive trafik skal den selvfølgelig understøttes økonomisk, sådan at vi sikrer, at man, uanset hvor i Danmark man bor, kan passe et arbejde, passe en uddannelse, selv om man ikke har et kørekort.
Det er et samfundsanliggende og et ansvar, som vi har her i Folketinget.
Jette Gottlieb (EL), 2023-11-15:
Er ministeren så også parat til at overveje selve organiseringen af det samfundsmæssige ansvar?
Kunne det være vigtigt, at man tænkte, at alle led i virkeligheden skulle hænge sammen, altså fra det tyndest befolkede områdes fødekæder til de måske større transportformer, og at det er vigtigt, at man har den samme institution til at drive de forskellige ting?